അറിവിനൊപ്പം ആരോഗ്യം നഗരസഭാ പദ്ധതിക്ക് തുടക്കമായി പത്തനംതിട്ട: അറിവിനൊപ്പം ആരോഗ്യം എന്ന സന്ദേശമുയര്ത്തി അങ്കണവാടികളില് നടപ്പാക്കുന്ന പദ്ധതി നഗരസഭാ ചെയര്മാന് ടി. സക്കീര് ഹുസൈന് ഉദ്ഘാടനം ചെയ്തു. അഞ്ചക്കാല അങ്കണവാടിയില് നടന്ന ചടങ്ങില് വാര്ഡ് കൗണ്സിലര് പി. കെ. അനീഷ് അധ്യക്ഷത വഹിച്ചു. ക്ഷേമകാര്യ സ്റ്റാന്ഡിംഗ് കമ്മിറ്റി ചെയര്പേഴ്സണ് അംബിക വേണു മുഖ്യാതിഥിയായിരുന്നു. കാതോലിക്കേറ്റ് കോളജ് പ്രിന്സിപ്പല് ഡോ. ഫിലിപ്പോസ് ഉമ്മന്, ബോട്ടണി വിഭാഗം തലവന് ഡോ. ബിനോയി, നഗരസഭാ യൂത്ത് കോര്ഡിനേറ്റര് അജിന് വര്ഗീസ്, സിഡിഎസ് അംഗം ജോളി ആന്റണി, അജി മാത്യു, അങ്കണവാടി വര്ക്കര് സുനി രാജു തുടങ്ങിയവര് പ്രസംഗിച്ചു. നഗരസഭാ പരിധിയിലെ 14 അങ്കണവാടികളിലും ബഡ്സ് സ്കൂളിലും ഒരേ സമയം വാര്ഡ് കൗണ്സിലര്മാരുടെ നേതൃത്വത്തില് തൈകള് നട്ടു. പദ്ധതിയുടെ ആദ്യ ഘട്ടമായി ഫല സസ്യങ്ങളായ മാവ്, പേര, ചാമ്ബ, പപ്പായ, പാഷന് ഫ്രൂട്ട്, സപ്പോട്ട, റംബുട്ടാന്, മള്ബറി തുടങ്ങിയവയുടെ തൈകളാണ് വച്ചു പിടിപ്പിക്കുന്നത്. തുടര്ന്ന് ചെടികളുടെ തദ്ദേശീയ നാമം, ശാസ്ത്രീയ നാമം, ഗുണങ്ങള് എന്നിവ ഉള്പ്പെടുത്തിയ നെയിം ബോര്ഡുകളും സ്ഥാപിക്കും. പ്രകൃതിയെ അറിയാനും വിഷമില്ലാത്ത പഴങ്ങള് ലഭിക്കാനും ഈ പദ്ധതി കുട്ടികള്ക്ക് അവസരമൊരുക്കും. ജില്ലാ ശുചിത്വ മിഷന്, ഹരിത കേരള മിഷന്, കാതോലിക്കേറ്റ് കോളജ് ബോട്ടണി വിഭാഗം, ഹരിതസഹായ സ്ഥാപനം എന്നിവയുടെ സഹകരണത്തോടെയാണ് പദ്ധതി നടപ്പിലാക്കുന്നത്.